KIRJALLINEN KYSYMYS E-3081/02

esittäjä(t): Erik Meijer (GUE/NGL) komissiolle

(28. lokakuuta 2002)

Aihe: Yhdysvaltojen lainsäädännön kiertäminen EU:ssa käyttöön otettavan sähköistä viestiliikennettä koskevan tallentamisvelvoitteen avulla

1. Vastaanottiko komission puheenjohtaja 16. lokakuuta 2001 Yhdysvaltain presidentiltä viestin, jossa tämä tarttuu neuvoston silloisen puheenjohtajan 27. syyskuuta 2001 tekemään esitykseen terrorismin torjuntaa koskevan yhteistyön tehostamiseksi ehdottaakseen EU:lle tietojen tallentamista (data retention) koskevia toimenpiteitä, eli sähköisen viestinnän tietojen tallentamista, jotta tulevina kuukausina ja vuosina voitaisiin tarkistaa, onko niitä käytetty rikollisissa tai terrorismiin liittyvissä yhteyksissä tai jotta niiden avulla voitaisiin viestin lähettäjän olinpaikka saada selville?

2. Katsooko komissio, että tämä Yhdysvaltain esittämä toivomus on vaikuttanut neuvoston 28. tammikuuta 2002 ilmaisemaan kantaan, jonka mukaan ehdotuksesta direktiiviksi henkilötietojen käsittelystä ja yksityisyyden suojasta sähköisen viestinnän alalla (C5-0028/2002) on poistettava tietojen tallentamista muista kuin laskutussyistä koskeva kielto, mikä johti siihen, että neuvosto saattoi ehdottaa, että tietojen tallentaminen 1224 kuukauden ajan olisi sallittua?

3. Voiko komissio vahvistaa, että presidentti Bush on pyytänyt Euroopan komissiota ja neuvostoa asettamaan eurooppalaisille yrityksille sellaisia velvoitteita, joita hän ei voi asettaa omassa maassaan, koska Yhdysvaltain lainsäädäntö kieltää sen? Miten komissio suhtautuu tähän ristiriitaan?

4. Onko mahdollista, että vaihtamalla tietoja Euroopan kanssa Yhdysvaltain oikeudelliset elimet yrittävät saada haltuunsa sellaisia liikennetietoja, joihin ne eivät voi päästä käsiksi maan oman lainsäädännön vuoksi? Pitääkö komissio hyväksyttävänä sitä, että tämän eurooppalaisen kiertotien kautta kerätään ja talletetaan tietoja sellaisen valtion laskuun, jolla ei itsellään ole oikeutta koota kyseisiä tietoja?

5. Asettuuko komissio samalle kannalle kuin yhdysvaltalaiset ja eurooppalaiset kansalaisoikeusjärjestöt, jotka ovat esittäneet huolensa siitä, että kyseiset ehdotukset ovat vastoin kansalaisoikeuksia ja jotka ovat antaneet presidentti Bushin tietojen tallentamista koskevasta pyynnöstä seuraavan

lausunnon: While we support the president's efforts to take appropriate steps to reduce the risk of terrorism and to protect public safety, we do not believe that this proposal is appropriate nor necessary (vaikka tuemme presidentin pyrkimyksiä ryhtyä asianmukaisiin toimiin terrorismin uhan pienentämiseksi ja yleisen turvallisuuden puolustamiseksi, katsomme, ettei tämä toimenpide ole sen enempää tarkoituksenmukainen kuin tarpeellinenkaan)?

6. Miten edellä mainitut kriittiset näkemykset vaikuttavat mahdollisen tietojen tallentamista koskevan puitedirektiivin lopulliseen muotoon? Mikä on direktiiviehdotuksen tilanne tällä hetkellä?

Erkki Liikasen komission puolesta antama vastaus

(10. joulukuuta 2002)

1. Kyllä, komissio on vastaanottanut presidentti Bushilta 15. lokakuuta 2001 päivätyn kirjeen, joka sisältää useita terrorismin vastaista yhteistyötä koskevia ehdotuksia, mukaan luettuna tietojen tallentamista koskeva ehdotus, joka olisi otettava huomioon asiaa koskevan lainsäädännön tarkistamisen yhteydessä.

2. Henkilötietojen käsittelystä ja yksityisyyden suojasta sähköisen viestinnän alalla annettua direktiiviä 2002/58/EY (sähköisen viestinnän tietosuojadirektiivi)(1) koskevassa yhteispäätösmenettelyssä komissio on henkilötietojen suojelun korkeaa tasoa yhteisössä koskevan tavoitteen mukaisesti ajanut sitä näkökantaa, että yleinen velvoite viestintäpalvelun tarjoamisen tai laskutuksen kannalta tarpeettomiksi käyneiden liikennetietojen poistamisesta on säilytettävä. Tämä ei kuitenkaan rajoita uudessa direktiivissä tarjottuja mahdollisuuksia käsitellä liikennetietoja sen henkilön suostumuksella, jota tiedot koskevat. Samoin jäsenvaltioilla on edelleen oikeus toteuttaa toimenpiteitä, joilla rajoitetaan direktiivissä säädettyjä oikeuksia tai velvollisuuksia, jos tällaiset rajoitukset ovat välttämättömiä kansallisen turvallisuuden tai rikosten torjunnan, tutkinnan, selvittämisen ja syyteharkinnan vuoksi. Tällaisten toimenpiteiden toteuttamiseen liittyy kuitenkin ehtoja, jotka nyt selvästi esitetään direktiivissä (rajoitusten on oltava demokraattisessa yhteiskunnassa välttämättömiä, asianmukaisia ja oikeasuhteisia). Neuvoston pyynnöstä komissio ja Euroopan parlamentti hyväksyivät, että tietojen tallentaminen rajoitetun ajan mainitaan yhtenä esimerkkinä tällaisista mahdollisista toimenpiteistä. Kyseinen viittaus tietojen tallentamiseen ei kuitenkaan tarkoita sitä, että jäsenvaltioiden on otettava käyttöön tällaisia toimenpiteitä, eikä se myöskään valtuuta niitä tähän. Komissio ei voi arvioida Yhdysvaltain esittämän pyynnön vaikutusta neuvoston kantaan ja pyytääkin parlamentin jäsentä kääntymään asiassa neuvoston puoleen.

3. Ei ole selvää, onko Yhdysvaltain oikeusjärjestelmässä liikennetietojen saatavuus rajoitetumpaa. Vaikka Yhdysvaltain lainsäädäntöön ei näytä sisältyvän yleistä velvoitetta liikennetietojen tallentamisesta lainvalvontatarkoituksiin, siihen ei myöskään sisälly selvää velvoitetta palvelun tarjoamisen tai laskutuksen kannalta tarpeettomiksi käyneiden tietojen tuhoamisesta.

4. Kuten parlamentin jäsen esittää, on mahdollista, että unionin alueella asetettujen velvoitteiden nojalla Yhdysvaltain viranomaiset saavat haltuunsa liikennetietoja, jotka eivät muutoin olisi saatavissa Yhdysvaltain oman oikeusjärjestelmän perusteella.

5. Komissio tekee kovasti työtä tietosuojan, yksityisyyden suojan ja lainvalvontatarpeiden yhteensopivuuden varmistamiseksi. Parhaillaan komissio yrittää selvittää, miten kansalliset toimenpiteet voidaan parhaiten sovittaa yhteisön lainsäädännöstä, Euroopan ihmisoikeussopimuksesta ja Euroopan unionin perusoikeuskirjasta johtuviin oikeudellisiin vaatimuksiin, ottaen huomioon komission toimivallan nykyisessä toimielinjärjestelmässä.

6. Komissio on mukana tietyissä neuvostossa käytävissä keskusteluissa, jotka koskevat liikennetietojen tallentamisen yleisiä vaatimuksia. Tässä vaiheessa komissio peräänkuuluttaa keskustelua kysymyksestä kaikkien asianomaisten osapuolien kanssa ja katsoo, että on ennenaikaista tehdä johtopäätöksiä siitä, ovatko lainsäädäntötoimet tarpeen unionin tasolla. Kolmannen pilarin mukaan mikä tahansa jäsenvaltio voi esittää tällaisia toimia käsiteltäväksi neuvostossa. Jos ja kun komissio tekee ehdotuksen luonnokseksi liikennetietojen tallentamista koskevasta puitepäätöksestä, komission on varmistettava sen johdonmukaisuus yhteisön oikeudellisten vaatimusten ja erityisesti sähköisen viestinnän tietosuojaa koskevan uuden direktiivin kanssa yhteisön toimia tällä alalla koskevissa rajoissa.

(1) Henkilötietojen käsittelystä ja yksityisyyden suojasta sähköisen viestinnän alalla 12. heinäkuuta 2002 annettu Euroopan parlamentin ja neuvoston direktiivi 2002/58/EY (EYVL L 201, 31.7.2002).